SL Uradni list Evropske unije L 132/36

ODLOČBA NADZORNEGA ORGANA EFTA

št. 394/06/COL

z dne 13. decembra 2006

o odobritvi obnovljenega sistema, ki ga je predložila Norveška za umik vseh rib iz norveških ribogojnic, ki so okužene z infekciozno anemijo lososov (ISA)

NADZORNI ORGAN EFTA –

OB UPOŠTEVANJU Sporazuma o Evropskem gospodarskem prostoru (v nadaljnjem besedilu Sporazum EGP) in zlasti člena 109 in Protokola 1 k Sporazumu,

OB UPOŠTEVANJU Sporazuma med državami Efte o ustanovitvi Nadzornega organa in Sodišča ter zlasti člena 5(2)(b) Sporazuma in Protokola 1 k Sporazumu,

OB UPOŠTEVANJU akta iz točke 3.1.7 poglavja I Priloge I k Sporazumu EGP, Direktiva Sveta 93/53/EGS z dne 24. junija 1993 o minimalnih ukrepih Skupnosti za nadzor določenih bolezni rib, kakor je bila spremenjena in kakor je bila sprejeta na podlagi Protokola 1 k Sporazumu EGP, zlasti prve alinee člena 6(a) tega akta,

OB UPOŠTEVANJU Odločbe Nadzornega organa EFTA št. 196/04/COL z dne 14. julija 2004, ki pooblašča članico s posebno odgovornostjo za prosto gibanje blaga, da sprejme nekatere odločitve in ukrepe, in zlasti točke 1 te odločbe,

KER prva alinea člena 6(a) tega akta določa, da je treba zaradi obvladovanja izbruha infekciozne anemije lososov (ISA) vse ribe v okuženi ribogojnici umakniti v skladu z sistemom, ki ga je uvedla uradna služba in odobril Nadzorni organ EFTA (v nadaljnjem besedilu Organ),

KER akt, naveden v točki 3.2.29 poglavja I Priloge I k Sporazumu EGP, Odločba Komisije 2003/466/ES z dne 13. junija 2003 o merilih za določanje območij in ukrepov uradnega nadzora potem, ko se pojavi sum ali potrdi prisotnost infekciozne anemije lososa (ISA), določa načrte vzorčenja in metode za ugotavljanje in potrjevanje ISA, pa tudi merila za določanje območij in ukrepov uradnega nadzora potem, ko se pojavi sum ali potrdi prisotnost ISA,

KER je Organ z Odločbo št. 226/04/COL z dne 9. septembra 2004 odobril sistem, ki ga je predložila Norveška za umik vseh rib iz norveških ribogojnic, ki so okužene z ISA,

KER je Norveška z dopisom z dne 21. marca 2006 zahtevala odobritev Organa za nekatere spremembe njenega sistema umika vseh rib iz norveških ribogojnic, ki so okužene z infekciozno anemijo lososov, kakor je bil odobren z Odločbo Organa št. 226/04/COL z dne 9. septembra 2004,

KER je Nadzorni organ EFTA v tesnem sodelovanju s Komisijo Evropskih skupnosti proučil predlagane spremembe sistema, ki ga je predlagala Norveška glede na trenutno stanje znanstvenih in tehničnih dokazov,

KER bo umik rib izveden na način, ki preprečuje nadaljnje širjenje te bolezni na druge ribogojnice in na prostoživečo populacijo, podvrženo tej infekciji,

KER mora umik rib temeljiti na posamezni analizi tveganja za nadaljnje širjenje te bolezni, vključno z resnostjo izbruha in drugih okoliščin, ki vplivajo na tveganje, in mora upoštevati sedanje praktične izkušnje in znanstvene dokaze,

KER je pregled pokazal, da predlagane spremembe norveškega sistema izpolnjujejo pogoje za takšen sistem in se ga zato odobri,

KER je Nadzorni organ EFTA s svojo Odločbo št. 314/06/COL predložil zadevo Veterinarskemu odboru Efte, ki pomaga Nadzornemu organu EFTA,

KER je treba, kakor je predlagal Veterinarski odbor Efte, ki pomaga Nadzornemu organu EFTA, in zaradi zagotovitve pravne gotovosti vnesti novo točko v to odločbo, s katero se Odločba Organa št. 226/04/COL z dne 9. septembra 2004 razveljavi,

KER so ukrepi, določeni v tej odločbi, v skladu z mnenjem Veterinarskega odbora Efte, ki pomaga Nadzornemu organu EFTA –

SPREJEL NASLEDNJO ODLOČBO:

1. Posodobljen sistem, ki ga je predložila Norveška za umik vseh rib iz norveških ribogojnic, ki so okužene z infekciozno anemijo lososov (ISA), se odobri.

2. Odločba nadzornega organa EFTA št. 226/04/COL z dne 9. septembra 2004, s katero se odobri posodobljen sistem, ki ga je predložila Norveška za umik vseh rib iz norveških ribogojnic, ki so okužene z infekciozno anemijo lososov (ISA), se razveljavi.

3. Ta odločba začne veljati 13. decembra 2006.

4. Ta odločba je naslovljena na Norveško.

5. Ta odločba je verodostojna v angleškem jeziku.